**SYNDSBEKJENNELSER / SYNDSERKJENNELSE:**

**Bønn om befrielse**

Allmektige, barmhjertige Gud,

fri oss og alle mennesker fra syndens makt,

fra det ondes grep på den verden vi lever i,

fra våre egne hjerters feighet og troløshet,

fra hovmod og alle former for selvbedrag,

fra selvopptatthet og likegyldighet for andres tarv,

fra den blindhet som ikke ser forskjell på godt og ondt,

fra den slapphet som lar ondt gå for godt.

Løft oss opp fra våre nederlag.

La din tilgivelse gjenreise oss og din makt fornye oss i Kristus vår Herre.

*(Fra ”Bønnebok for den katolske kirke”, s. 637).*

**Bønn om tilgivelse for vår forvaltning**

*De fem første ledd kan evt. leses av 5 ulike stemmer i menigheten. Siste ledd:* ***alle****.*

Tilgi oss, Gud,

vår likegyldighet overfor ødeleggelser av naturen,

vårt ønske om overdreven profitt uten respekt for livet.

Tilgi oss, Gud,

vår vold mot jorden,

vår taushet i møte med avskoging og forurensing av elver og vannløp.

Tilgi oss, Gud,

når vi forstyrrer naturens orden ved å tilintetgjøre arter,

når vi er i ferd med å ødelegge det som ikke er til nytte for oss selv.

Tilgi oss, Gud,

vår brennende iver etter å forbruke, uten tanke på fremtidige generasjoner,

vår konsentrasjon om det nåtidige, uten tanke på morgendagen.

Tilgi oss, Gud,

vår arroganse når vi tenker at vi er universets sentrum,

vår mangel på iver etter å bevare ditt skaperverk.

**Lær oss, ved din nåde,**

**å elske alle dine skapninger, våre søstre og brødre,**

**og å ta vare på livet i alle dets former.**

*© José Carlos de Souza, Brasil. O: Estrid Hessellund, 2006*

**Syndsbekjennelse**

Gud, du som elsker oss uten forbehold,

du som er kilden til liv og fellesskap,

for deg bekjenner vi vår likegyldighet og delaktighet i det som ødelegger livet.

Når isen smelter, når klimaet endres, når vann, luft og jord forurenses:

Tilgi oss vår skyld i Jesu Kristi navn.

*Etter Kirkens Bymisjon (v/ Sindre Eide)*

**Syndsbekjennelse**

 L: La oss bøye oss for Gud og bekjenne våre synder.

 A: Herre, du som har skapt himmel og jord, fjell og hav, alt som er.

 Du har gitt oss å forvalte livets rett.

 Nå bekjenner vi for deg at vi ikke alltid har fulgt din vilje.

 Mange steder er naturen plyndret og tømt.

 Og mange ganger har vi tatt mer til oss selv enn rett er,

 uten tanke på dem som sulter og dem som kommer etter oss.

 Tilgi oss vår synd, Herre, vi ber deg for din barmhjertighets skyld:

 Gi oss nye muligheter. Gi oss visdom og styrke,

 så hver enkelt av oss kan forvalte rett det vi har fått.

 Stille bønn

 L: Dersom vi bekjenner våre synder, er han trofast og rettferdig,

 så han tilgir oss syndene og renser oss for all urett.

*Fra Kystfolkets messe, Sør-Hålogaland bispedømme,*

*Den norske kirke*

**KYRIEROP/LITANI:**

**Kyrie-litani**

Allmektige Gud, Skaper og Livgiver;

vi er del av ditt vakre,

men sårbare skaperverk.

Vi har ansvaret for å beskytte,

for å nære og respektere det.

Vi har sviktet vårt ansvar.

Derfor roper vi:

**Kyrie eleison** *(synges eller sies).*

Jorden er vår mor,

vårt opphav, det som gir oss føde.

Hvert frø i jordens mørke

rører seg ved din skapervilje.

Når jorden blir ødelagt og forgiftet

av grådighet og kortsiktige interesser,

forråder vi vårt opphav og din vilje.

Derfor roper vi:

**Kyrie eleison.**

Jorden er en planet full av vann.

Havet er vårt fostervann.

Alt liv opprettholdes ved ditt skapende vann:

mennesker, planter, fisk og dyr.

Når vannet forurenses,

vender det seg mot oss og vår framtid.

Derfor roper vi:

**Kyrie eleison.**

Luften er livets åndedrag,

jordens pusterom.

Hvert pust er en påminnelse

om din skapende kraft.

Når luften forurenses,

skades jordens lunger

og din skapermakt blir krenket.

Derfor roper vi:

**Kyrie eleison.**

 *Per Harling (ECEN hefte 2006.)O: Estrid Hesellund*

**LOVPRISNINGER. GLORIA:**

**’Ærefrykt for skaperverket’**

Vi lovpriser deg, universets Herre,

for ditt skaperverk,

for verdensaltets under,

for jordens skjønnhet,

for klodens rikdommer.

La oss ikke misbruke dine gaver til vår selviskhet,

men hjelp oss å anvende dem til alle menneskers tarv og til ditt navns ære.

*Fra ”Bønnebok for den katolske kirke”, s. 322*

**Lovprisning / gloria**

Herre, vi lovpriser deg

for skogen med sin skjønnhet,

for det milde draget i luften,

for gresset som dufter slik.

Herre, vi lovpriser deg

for skyene som seiler,

for rytmene i jordens liv,

for stillheten i natten.

Herre, vi lovpriser deg

for stjernene som blinker,

for den friske morgenen,

for duggdråper på blomsten.

Herre, vi lovpriser deg

for smaken av god mat,

for solen som går sin gang

og for hele livet du har gitt oss.

 *Ray Simpson, Din rytme, din bønn, overs. O.S.Bjørlykke, Verbum 2007*